Bonifacius etc:a. Vniuersis christifidelibus presentes [litteras] inspecturis salutem etc:a. Quamquam propheta docente Dominum in sanctis eius laudari deceat, in illo tamen precipue, uidelicet beato Michaeli archangelo, Deum collaudari et benedici, fundatasque in honore ipsius ecclesias a christifidelibus deuocius venerari conuenit, qui de hoste maligno triumphans milicie celestis exercitus et super omnes animas suscipiendas pre ceteris angelis principatum diuina prouidencia noscitur obtinere. Cupientes igitur, ut ecclesia parrochialis Perna Aboensis diocesis, que in honore et sub uocabulo sancti Erici et eiusdem sancti Miahaelis canonice fundata existit, congruis honoribus frequentetur et ut christifideles eo libencius causa deuocionis confluant ad eandem, quo ex hoc ibidem dono celestis gracie uberius conspexerint se refectos, de omnipotentis Dei misericordia et beatorum Petri et Pauli, apostolorum eius, auctoritate confisi omnibus uere penitentibus et confessis, qui in resurrectionis et sancti Laurencij ac sancti Erici et sancti Michaelis predictorum necnon dedicacionis ipsius ecclesie festiuitatibus eandem ecclesiam deuote uisitauerint annuatim, singulis uidelicet dictarum festiuitatum diebus tres annos et totidem quadragenas de iniunctis eis penitencijs misericorditer relaxamus. Volumus autem, quod, si alias uisitantibus dictam eeclesiam uel ad eius reparacionem seu fabricam manus porrigentibus adiutrices seu alias inibi pias elemosinas erogantibus aut alias aliqua alia indulgencia imperpetuum uel ad certum tempus nondum elapsum per nos concessa fuerit, presentes littere nullius existant roboris uel momenti. Datum Rome apud sanctum Petrum quartodecimo kalendas januarij anno decimo. N. XVIII. de Beneuento.